5.3.

Jaunajā B.2. apakšiedaļā (vienotā dokumenta 3.2. punkts) un F.2. apakšiedaļā (“Informācija par produkta specifiskajām īpašībām”) (vienotā dokumenta 5. punkts) parametru “likopēns” un “krāsas spilgtums” saturs ir koriģēts un parametrs “C vitamīns” ir aizstāts ar parametru “E vitamīns (α-tokoferols)”. — Attiecībā uz tirdzniecībā pieejamo veidu “Redondo Liso” [gluds, apaļš] Īpašība “L (krāsas spilgtums) no 42 līdz 46,5” ir aizstāta ar “L (krāsas spilgtums) ir ≥ 35”. Teksts “C vitamīna saturs ir no 153 līdz 195 mg uz 100 g svaiga produkta svara” ir aizstāts ar tekstu “E vitamīna (α-tokoferola) saturs šāda veida tomātos ir ≥ 0,40 mg uz 100 g svaiga produkta svara”. Teksts “Kopējais likopēna saturs – no 21 līdz 25,8 mg uz 100 g sausu augļu” ir aizstāts ar tekstu “kopējais likopēna saturs ir ≥ 26 mg uz 100 g sausu augļu”. — Attiecībā uz tirdzniecībā pieejamo veidu “Tomate Cereza (incluido cóctel)” [ķiršu tomāti, ietverot šķirni “kokteiļa-”] Īpašība “L (krāsas spilgtums) no 38 līdz 40” ir aizstāta ar “L (krāsas spilgtums) ir ≥ 35”. Teksts “C vitamīna saturs ir no 62 līdz 102 mg uz 100 g svaiga produkta svara” ir aizstāts ar tekstu “E vitamīna (α-tokoferola) saturs šāda veida tomātos ir ≥ 0,30 mg uz 100 g svaiga produkta svara”. Teksts “Kopējais likopēna saturs – no 31,6 līdz 38,4 mg uz 100 g sausu augļu” ir aizstāts ar tekstu “kopējais likopēna saturs ir ≥ 26 mg uz 100 g saussvara”. — Attiecībā uz tirdzniecībā pieejamo veidu “Asurcado” [rievots] Īpašība “L (krāsas spilgtums) no 38 līdz 40” ir aizstāta ar “L (krāsas spilgtums) ir ≥ 35”. Teksts “C vitamīna saturs ir no 130 līdz 155 mg uz 100 g svaiga produkta svara” ir aizstāts ar tekstu “E vitamīna (α-tokoferola) saturs šāda veida tomātos ir ≥ 0,31 mg uz 100 g svaiga produkta svara”. Teksts “Kopējais likopēna saturs – no 35,4 līdz 44 mg uz 100 g saussvara” ir aizstāts ar tekstu “kopējais likopēna saturs ir ≥ 26 mg uz 100 g sausu augļu”. — Attiecībā uz tirdzniecībā pieejamo veidu “Oblongo o Alargado” [iegarens vai pagarināts] Īpašība “L (krāsas spilgtums) no 38 līdz 40” ir aizstāta ar “L (krāsas spilgtums) ir ≥ 35”. Teksts “C vitamīna saturs ir no 142 līdz 186 mg uz 100 g svaiga produkta svara” ir aizstāts ar tekstu “E vitamīna (α-tokoferola) saturs šāda veida tomātos ir ≥ 0,31 mg uz 100 g svaiga produkta svara”. Teksts “Kopējais likopēna saturs – no 10,8 līdz 13,2 mg uz 100 g sausu augļu” ir aizstāts ar tekstu “kopējais likopēna saturs ir ≥ 26 mg uz 100 g sausu augļu”. Pamatojums Attiecībā uz AĢIN, kas atbilst produkta specifikācijas prasībām, ir atklājušās nopietnas problēmas, pamatojoties uz Almērijas Universitātes veikto pētījumu Nutrient composition and antioxidant activity of eight tomato (Lycopersicon esculentum) varieties (Astoņu tomātu (Lycopersicon esculentum) šķirņu uzturvielu sastāvs un antioksidantu aktivitāte), kas publicēts 2009. gadā. Šīs prasības ir neparasti stingras, jo balstās uz paraugu ņemšanu un analīzi, kas tiek veikta optimālos apstākļos, kurus ir ļoti grūti reproducēt parastās audzēšanas un tirdzniecības prakses kontekstā. Pirmkārt, ir praktiski neiespējami sasniegt vajadzīgo C vitamīna līmeni tādas gatavības apstākļos, kāda saskaņā ar produkta specifikāciju tomātiem ir jāsasniedz ražas novākšanas laikā, jo, tomātam nogatavojoties, C vitamīna līmenis pazeminās. Specifikācijā ir arī noteikti likopēna un krāsas spilgtuma līmeņi, kas ievērojami pārsniedz tos, kuri parasti tiek sasniegti attiecīgajā ģeogrāfiskajā apgabalā. Jebkurā gadījumā koriģētie likopēna un spilgtuma līmeņi saskaņā ar pieprasīto grozījumu joprojām būs augstāki nekā tie, kas konstatējami tādu pašu šķirņu tomātos ārpus šā ģeogrāfiskā apgabala, kā parādīts tālāk. Specifikācijā noteiktās maksimālās spilgtuma un likopēna vērtības ir svītrotas, balstoties uz to, ka šādas augšējās robežas nav pamatotas, jo augstākas vērtības uzlabo tās tomātu īpašības, kuras patērētājiem sniedz pozitīvu priekšstatu par to kvalitāti un svaigumu. Vienlaikus prasības attiecībā uz abiem parametriem ir mīkstinātas iepriekš izskaidroto iemeslu dēļ. Ierosinātais abu parametru vērtību samazinājums nerada būtiskas izmaiņas raksturīgajās kvalitātes īpašībās, kā arī nemaina organoleptiskās īpašības. Tomātu spilgtuma vērtības apgabalā, uz kuru neattiecas šis AĢIN, visbiežāk ir no 25 līdz 28. Attiecīgajiem tirdzniecībā pieejamiem veidiem tās visās situācijās ir lielākas. Ar šo AĢIN apzīmētajiem tomātiem minimālā noteiktā spilgtuma vērtība ir 35. C vitamīns ir aizstāts ar E vitamīna (α-tokoferola) saturu, jo tomātiem C vitamīna līmenis ievērojami mainās atkarībā no to nogatavošanās pakāpes. Ir ziņas par ļoti augstu sākotnēju C vitamīna līmeni zemākas gatavības pakāpes tomātos, kas tomātu glabāšanas laika pēdējos posmos pazeminās līdz 28 mg uz 100 g svaiga produkta svara (Valle un Rodríguez, 2011). Ņemot vērā šīs plašās atšķirības, netiek uzskatīts, ka C vitamīns ir labs kvalitātes rādītājs tomātiem no noteikta ģeogrāfiskā apgabala. Tokoferola savienojumi uzrāda lielāku stabilitāti tomātu nogatavošanās gaitā. Tiek ziņots par nenozīmīgām izmaiņām šo savienojumu koncentrācijā tomātu nogatavošanās laikā (no 7,7 μg līdz 11,6 μg uz g svaiga produkta svara) (Quadrana et al., 2013). Turklāt C vitamīns un tokoferoli ir savstarpēji aizstājami to antioksidējošo spēju kontekstā; jau sen ir zināms, ka abi minētie savienojumu veidi ir pierādījuši antioksidantu sinerģismu un sadarbspēju (Niki et al., 1987). Tāpēc tiek uzskatīts, ka tokoferoli ir piemēroti rādītāji, kas raksturo tomātu labvēlīgās īpašības saistībā ar veselību, un tos var izmantot C vitamīna vietā, turklāt tie šajā ziņā ir efektīvāki. Tokoferola saturu, kas raksturīgs tomātu šķirnēm, ietekmē dažādi faktori, piemēram, apūdeņošanai izmantoto ūdeņu sāļums, kālija daudzums barības šķīdumā, attiecīgā ģenētiskā šķirne un īpašie vides apstākļi (saule, temperatūra un mitrums), kas raksturīgi attiecīgajam apgabalam. “Tomate La Cañada” tokoferola saturs ir augstāks nekā parasti vidējais rādītājs līdzīgiem tomātu veidiem ārpus attiecīgā ģeogrāfiskā apgabala. Īpaši svarīgi tas ir α-tokoferola gadījumā, jo tam piemīt E vitamīna iedarbība un tāpēc no uzturvērtības perspektīvas tas ir visnozīmīgākais no tokoferola savienojumiem. Tokoferola sintēzi un augstu tokoferola līmeni veicina arī ar sāls koncentrāciju saistītais osmotiskais spiediens, ko rada augsta elektrovadītspēja. “Tomate La Cañada” tipiskās vidējās α-tokoferola vērtības ir 0,56–0,72 mg uz 100 g svaiga produkta svara atkarībā no izvēlētā tirdzniecībā pieejamā veida, turpretim tomātiem, uz kuriem šis AĢIN neattiecas, visbiežāk sastopamās vērtības ir ≥ 0,14 mg uz 100 g svaiga produkta svara. Tādējādi tomātiem, uz kuriem attiecas šis AĢIN, minimālā α-tokoferola vērtība ir 0,30 mg uz 100 g svaiga produkta svara. Izteikto krāsas spilgtumu rada augļu ievērojamais tvirtums. Jāņem arī vērā, ka šā parametra vērtība ir atkarīga no augļa gatavības pakāpes, zemākas gatavības pakāpes tomātiem ir augstākas spilgtuma vērtības. Tomēr tomāti, kas jau ir sākuši sārtoties un satur daudz likopēna, uzrāda augstas spilgtuma vērtības un augstu α-tokoferola saturu, ir izņēmums.